2021. gada Noteikumi Nr.

Rīgā (prot. Nr. .§)

**Eiropas Savienības Atveseļošanas un noturības mehānisma plāna 1.2. reformu un investīciju virziena “Energoefektivitātes uzlabošana” 1.2.1.1.i. investīcijas “Daudzdzīvokļu māju energoefektivitātes uzlabošana un pāreja uz atjaunojamo energoresursu tehnoloģiju izmantošanu” īstenošanas noteikumi**

*Izdoti saskaņā ar*

*Likuma par budžetu un finanšu vadību 19.3 panta otro daļu un*

*Attīstības finanšu institūcijas likuma 12. panta ceturto daļu*

**I. Vispārīgie jautājumi**

1. Noteikumi nosaka:
	1. nosacījumus Latvijas Atveseļošanas un noturības mehānisma plāna (turpmāk – ANM plāns) 1.2.1.1.i.investīcijai “Daudzdzīvokļu māju energoefektivitātes uzlabošana un pāreja uz atjaunojamo energoresursu tehnoloģiju izmantošanu” (turpmāk – 1.2.1.1.i.investīcija);
	2. 1.2.1.1.i.investīcijai pieejamo finansējumu un sasniedzamos rādītājus;
	3. 1.2.1.1.i.investīcijas ieviešanā iesaistītās institūcijas;
	4. nosacījumus daudzdzīvokļu mājām atbalsta saņemšanai;
	5. kārtību, kādā akciju sabiedrība “Attīstības finanšu institūcija Altum” (turpmāk – sabiedrība “Altum”) sniedz konsultācijas un atzinumu par tehniskās dokumentācijas kvalitāti pirms tiek iesniegts pieteikums atbalsta saņemšanai (sabiedrības “Altum” aizdevums ar kapitāla atlaidi vai sabiedrības “Altum” garantija ar kapitāla atlaidi);
	6. kārtību, kādā dzīvokļu īpašnieki izvēlās pilnvaroto personu;
	7. dokumentus, kurus pilnvarotā persona iesniedz sabiedrībā “Altum”, lai pieteiktos atbalsta saņemšanai (sabiedrības “Altum” aizdevums ar kapitāla atlaidi vai sabiedrības “Altum” garantija ar kapitāla atlaidi);
	8. kārtību, kādā pilnvarotā persona piesakās kredītiestādes aizdevuma saņemšanai projekta īstenošanai;
	9. nosacījumus sabiedrības “Altum” aizdevuma saņemšanai, lai īstenotu projektu, ja nav saņemts aizdevums no kredītiestādes;
	10. nosacījumus sabiedrības “Altum” garantijas saņemšanai, lai īstenotu projektu, ja nav saņemts aizdevums no sabiedrības “Altum”;
	11. nosacījumus, kā ESKO var īstenot projektu;
	12. nosacījumus kapitāla atlaides izmaksāšanai;
	13. valsts atbalsta nosacījumus.
2. Noteikumos lietoti šādi termini:
	1. atbalsts – kombinētais finanšu instruments saskaņā ar Eiropas Parlamenta un Padomes 2021. gada 24. jūnija regulas Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060) 58.pantā noteikto. To veido aizdevums vai garantija, kapitāla atlaide aizdevuma pamatsummas daļējai dzēšanai, un tehniskā palīdzība tehniskās dokumentācijas izstrādei dzīvokļu īpašniekiem energoefektivitātes paaugstināšanas pasākumu īstenošanai;
	2. daudzdzīvokļu dzīvojamā māja – šo noteikumu izpratnē ēka, kas kā dzīvojamā māja ir reģistrēta Nekustamā īpašuma valsts kadastra informācijas sistēmā, ja tajā ir vismaz trīs dzīvojamo telpu grupas;
	3. dzīvokļu īpašnieki – šo noteikumu izpratnē dzīvokļa īpašumos sadalītu dzīvojamo māju dzīvokļu īpašnieki un dzīvokļa īpašumos nesadalītu dzīvojamo māju kopīpašnieki, kuru īpašumtiesības ir nostiprinātas zemesgrāmatā;
	4. ESKO – energo servisa kompānija;
	5. kapitāla atlaide – kombinētā finanšu instrumenta sastāvdaļa, finansējums kredītiestādes vai sabiedrības “Altum” sniegtā aizdevuma daļējai pamatsummas dzēšanai pēc daudzdzīvokļu mājas energoefektivitātes uzlabošanas un pārejas uz atjaunojamo energoresursu tehnoloģiju izmantošanu darbu pabeigšanas, ja saskaņā ar ēkas energosertifikātu ir sasniegts noteikts primārās enerģijas ietaupījums;
	6. kredītiestādes – privātā sektora finansētāji, kas finansējumu sniedz tikai no saviem saimnieciskajā darbībā gūtajiem ienākumiem, kā arī no piesaistītā finansējuma, un kas ir noslēguši sadarbības līgumu ar sabiedrību “Altum”, un šī sadarbības līguma ietvaros izsniedz finansējumu projekta īstenošanai;
	7. kredītiestādes apliecinājums – kredītiestādes apliecinājums, ka dzīvokļu īpašnieki var pieteikties aizdevuma saņemšanai sabiedrībā “Altum”;
	8. kredītiestādes finansējums – kredītiestādes aizdevums projekta īstenošanai;
	9. pilnvarotā persona – juridiska persona, tai skaitā ESKO, kuru dzīvokļu īpašnieki pilnvarojuši viņu vārdā īstenot energoefektivitātes paaugstināšanas pasākumus, kā arī slēgt līgumus un parakstīt ar tiem saistītos darījuma dokumentus par atbalsta saņemšanu un izpildīt šos līgumus. Pilnvarotā persona var būt projekta vadītājs~~;~~
	10. projekts – dokumentu un pasākumu kopums, kas aptver pieteikumu sabiedrībā “Altum” atbalsta rezervēšanai, pieteikumu atbalsta saņemšanai, atbalstu tehniskās dokumentācijas izstrādei, daudzdzīvokļu mājas energoefektivitātes uzlabošanas un pārejas uz atjaunojamo energoresursu tehnoloģiju izmantošanu darbus, un tiek pabeigts ar primārās enerģijas ietaupījuma novērtējumu un kapitāla atlaides izmaksāšanu.
3. 1.2.1.1.i.investīcijas mērķis ir veikt ieguldījumus daudzdzīvokļu dzīvojamo ēku sektorā, kas veicinās mājokļu jautājuma sakārtošanu Latvijā, palīdzēs samazināt enerģētiskās nabadzības līmeni, kā arī veicinās Latvijas tautsaimniecības attīstību, jo ar energoefektivitātes pasākumu īstenošanu, tiek nodrošinātas darba vietas, un tiek nodrošināts vietējo būvmateriālu pieprasījums.
4. 1.2.1.1.i.investīcijas mērķa grupa un gala labuma guvēji ir dzīvokļu īpašnieki.
5. Investīcijas sasaiste un ietekme uz īstenojamo reformu: 1.2.1.1.i investīcija atbilst Eiropas Padomes ieteikumam “Par Latvijas 2020. gada valsts reformu programmu un ar ko sniedz Padomes atzinumu par Latvijas 2020. gada stabilitātes programmu” Nr.(21) “Latvijas vidiskā ilgtspēja ir atkarīga no sekmīgas virzības uz energoefektivitātes uzlabošanu, Nacionālā enerģētikas un klimata plāna īstenošanas, īpaši attiecībā uz transportu un ēkām, un vidiskās ilgtspējas apsvērumu integrēšanas ekonomikas nozarēs, jo īpaši lauksaimniecības un mežsaimniecības nozarē”.
6. 1.2.1.1.i.investīcijas ietvaros sasniedzami rādītāji:
	1. atskaites punkts: līdz 2022.gada 31.martam Ministru kabinetā apstiprināta atbalsta programma energoefektivitātes uzlabošana dzīvojamās ēkās;
	2. mērķis: līdz 2024.gada 30.septembrim sabiedrība “Altum” ir apstiprinājusi projektus par vismaz 40 097 400 EUR no šo noteikumu 7.punktā noteiktā finansējuma;
	3. mērķis: līdz 2026.gada 31.augustam kopējais primārās enerģijas samazinājums daudzdzīvokļu mājās ar uzlabotu energoefektivitāti ir 14 423 MWh/gadā.
7. 1.2.1.1.i.investīcijai pieejamais Atveseļošanās fonda finansējums ir 57 282 000 EUR. Atveseļošanās fonda izdevumu attiecināmības termiņš ir līdz 2026.gada 31.augustam.
8. 1.2.1.1.i.investīcijas atbalsta veids: atbalsts tiks sniegts kombinēta finanšu instrumenta veidā.
9. Plānotās rīcības, kas identificētas ANM plāna 1.pielikumā “Principa Nenodarīt būtisku kaitējumu novērtējums” ietvertajā novērtējumā:
	1. 1.2.1.1.i.investīcijas ieviešanai tiks noteikti nosacījumi, lai nodrošinātu atbilstību Direktīvas 2018/2001 29.pantā noteiktajiem nosacījumiem un, ja projektā ir paredzētas investīcijas iekārtās, kas nodrošinās siltumenerģijas vai elektroenerģijas ražošanu pašpatēriņam no atjaunojamiem energoresursiem – izmantojot šķeldu, tai jāatbilst siltumnīcefekta gāzu emisiju ietaupījumam 80%. Atbilstība minētajiem kritērijiem tiks pamatota Enerģētikas likumā noteiktajā kārtībā.
	2. Daudzdzīvokļu māju energoefektivitāte uzlabošanas pasākumi, veicinot pāreju uz AER tehnoloģiju izmantošanu un, uzlabojot energoefektivitāti, neizraisīs negatīvu ietekmi uz pašreizējā klimata un gaidāmā nākotnes klimata radītajām negatīvajām ietekmēm uz pašu pasākumu, cilvēkiem, dabu vai aktīviem (t.sk. infrastruktūru), kā arī neradīs negatīvu ietekmi uz pielāgošanās klimata pārmaiņām mērķu sasniegšanu, jo ēku uzlabošanas pasākumos paredzēts ņemt vērā klimata pārmaiņu radītos potenciālos riskus, kā arī novērst to ietekmi.
	3. Tā kā vairāki no prognozētajiem klimata pārmaiņu radītajiem riskiem būvniecībā ir saistīti ar nokrišņu intensitātes palielinājumu, tad ēku renovācija būs saskaņā ar prognozēto nokrišņu intensitātes palielinājumu, paredzot atbilstošus lietus notekūdens sistēmu risinājumus intensīvu nokrišņu gadījumiem, dodot priekšroku zaļās infrastruktūras elementiem, izmantojot dabā balstītus risinājumus.
	4. Tā kā viens no prognozētajiem klimata pārmaiņu izraisītajiem riskiem būvniecībā Latvijā ir iekštelpu pārkaršana, būvniecības projektos tiks paredzēti atbilstoši telpu dzesēšanas un ventilācijas risinājumi, lai nodrošinātu komforta temperatūru arī karstuma viļņu laikā.
	5. Ēku konstrukciju risinājumos būs paredzēta atbilstoša hidroizolācija, lai samazinātu ēku bojājumu iespēju gruntsūdeņu svārstību dēļ.
10. 1.2.1.1.i.investīcijas sasaiste ar atklātas stratēģiskās autonomijas un drošības jautājumiem: sniedzot atbalstu energoefektivitātes uzlabošanai, lai panāktu primārās enerģijas patēriņa samazinājumu, veicinās valsts enerģētisko neatkarību, tādā veidā dodot ieguldījumu visas Eiropas Savienības noturībā un autonomijā.
11. Investīcijas sasaiste ar Zaļo dimensiju: 1.2.1.1.i. investīcija atbilst 100% klimata marķierim, jo tiks veikta vismaz vidēja renovācijas pakāpe un sasniegts vidēji vismaz 30% energopatēriņa samazinājums.
12. Par 1.2.1.1.i.investīcijas īstenošanu atbildīga ir Ekonomikas ministrija. Ekonomikas ministrija slēdz līgumu ar sabiedrību “Altum” par šo noteikumu 7.punktā minētā finansējuma pārvaldīšanu, tā piešķiršanas, izlietošanas un uzraudzības kārtību.
13. Sabiedrība “Altum” ievieš 1.2.1.1.i.investīciju un piešķir atbalstu saskaņā ar šo noteikumu nosacījumiem un līgumu, kas noslēgts ar Ekonomikas ministriju.
14. 1.2.1.1.i.investīcijas projektu iesniegumu atlases veids: investīcija tiek ieviesta finanšu instrumenta veidā.
15. Pēc šo noteikumu 7.punktā minētā pieejamā finansējuma izlietojuma sabiedrība "Altum" var turpināt atbalsta sniegšanu, tai skaitā segt programmas pārvaldības maksu, saskaņā ar šiem noteikumiem, izmantojot programmas ietvaros atmaksāto finansējumu (klientu maksājumus no aizdevumiem un garantijām), kā arī garantiju kompensāciju izmaksām neizmantoto 7.punktā minēto finansējumu.
16. Šo noteikumu 7.punktā minēto finansējumu sabiedrība "Altum" izmanto:
	1. atbalsta sniegšanai;
	2. 1.2.1.1.i.investīcijas administrēšanas un uzraudzības funkciju nodrošināšanai. Maksa par 1.2.1.1.i.investīcijas īstenošanu nepārsniedz 6% no 1.2.1.1.i.investīcijas kopējā finansējuma apmēra. Šī punkta izpratnē 1.2.1.1.i.investīcijas kopējais finansējuma apmērs ir Atveseļošanās fonda finansējums garantijām, aizdevumiem, kapitāla atlaidei, tehniskajai palīdzībai un sabiedrības “Altum” piesaistītais finansējums aizdevumu izsniegšanai. 1.2.1.1.i.investīcijas ieviešanas termiņa beigās, balstoties uz 1.2.1.1.i.investīcijas faktisko apguvi, tiek veikts aprēķins, lai pārliecinātos par 1.2.1.1.i.investīcijas īstenošanas faktisko izmaksu apjoma atbilstību šī apakšpunkta nosacījumiem.
17. 1.2.1.1.i.investīcijas īstenošanas pirmos kredītriska zaudējumus sedz no šo noteikumu 7.punktā noteiktā finansējuma, balstoties uz sagaidāmo zaudējumu riska novērtējumu atbilstoši Attīstības finanšu institūcijas likuma 12.panta trešajai daļai. Ja kredītriska zaudējumi pārsniedz pirmo zaudējumu apmēru, tos sedz sabiedrība “Altum” no saviem finanšu resursiem.
18. Atbalstu sabiedrība “Altum” sniedz, noslēdzot civiltiesisko līgumu ar dzīvokļu īpašnieku pilnvaroto personu. Šajos noteikumos minētie civiltiesiskie līgumi tiek noslēgti līdz 2023.gada 31.decembrim.
19. Sabiedrības “Altum” pienākums ir piesaistīt starptautisko finanšu institūciju vai Valsts kases aizdevumus papildus šo noteikumu 7.punktā norādītajiem līdzekļiem, lai izsniegtu aizdevumus projektu īstenošanai:
	1. valsts aizdevumu piesaista saskaņā ar normatīvajiem aktiem par kārtību, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtību ar šādiem saņemšanas nosacījumiem:
		1. valsts aizdevuma izmantošanas mērķis ir aizdevumu sniegšana šo noteikumu ietvaros;
		2. valsts aizdevuma summa ir līdz 10 miljoni euro;
		3. valsts aizdevumu piešķir kredītlīnijas veidā uz 20 gadiem;
		4. valsts aizdevumam netiek piemērota riska procentu likme;
	2. valsts aizdevuma nodrošinājums ir komercķīla uz sabiedrības "Altum" prasījuma tiesībām, pamatojoties uz sabiedrības "Altum" izsniegtajiem aizdevumiem saskaņā ar šo noteikumu nosacījumiem.
20. Stratēģiski svarīgi projekti: 1.2.1.1.i.investīcija ir ANM plānā identificēta kā stratēģiski svarīgi projekti, kuriem nepieciešama pastiprināta komunikācija. Atbilstoši ANM plānā noteiktajam, tiks nodrošinātas koordinētas komunikācijas aktivitātes ar Eiropas Komisiju par šādām stratēģiski svarīgām aktivitātēm un projektiem: energoefektivitātes uzlabošana valsts sektora ēkās, t.sk. vēsturiskajās ēkās, dzīvojamajās ēkās un uzņēmumos.
21. Sabiedrība “Altum” nodrošina savlaicīgu datu ievadi Kohēzijas politikas fondu vadības informācijas sistēmā un šo noteikumu 6.2. un 6.3.apakšpunktā noteikto rādītāju uzskaiti.

**II. Nosacījumi dzīvokļu īpašniekiem atbalsta saņemšanai**

1. Dzīvokļu īpašnieki ar pilnvarotās personas starpniecību var pretendēt uz atbalstu, ja projekta mērķis ir sasniegt vismaz vidēju renovācijas pamatīguma pakāpi, kā noteikts Komisijas Ieteikumā (ES) 2019/786 par ēku renovāciju un līdz ar to sasniegt vismaz 30% primārās enerģijas ietaupījumu.
2. Dzīvokļu īpašnieki ar pilnvarotās personas starpniecību var pretendēt uz atbalstu, ja energoefektivitātes paaugstināšanas pasākumu īstenošana ir ekonomiski pamatota un energoefektivitātes paaugstināšanas pasākumu iekšējās atdeves rādītājs 35 gadu periodā ir lielāks par nulli.

1. Dzīvokļu īpašnieki ar pilnvarotās personas starpniecību no sabiedrības “Altum” var saņemt atbalstu šādā veidā:
	1. tehniskā palīdzība projekta tehniskās dokumentācijas sagatavošanai;
	2. aizdevums vai garantija kopā ar kapitāla atlaidi, ja ir sasniegts šo noteikumu 22.punktā noteiktais mērķis.
2. Ja uz zemes gabala vienā adresē ir divas vai vairākas daudzdzīvokļu dzīvojamās mājas, projekta pieteikumā norāda energoefektivitātes paaugstināšanas pasākumus vienai vai vairākām daudzdzīvokļu dzīvojamām mājām, ja katra no tām atsevišķi atbilst šo noteikumu nosacījumiem.

1. Pirms pieteikuma iesniegšanas kredītiestādē aizdevuma saņemšanai projekta īstenošanai, pilnvarotā persona iesniedz sabiedrībā “Altum” pieteikumu atbalsta rezervēšanai. Iesniedzot šo pieteikumu, pilnvarotā persona iesniedz sabiedrībā “Altum”:
	1. pieteikumu atbalsta rezervēšanai;
	2. ēkas pagaidu energosertifikātu, ko izstrādājis neatkarīgs eksperts ēku energoefektivitātes jomā. Energosertifikātam pievieno neatkarīga eksperta ēku energoefektivitātes jomā izstrādātu pārskatu:
		1. par ekonomiski pamatotiem ēkas norobežojošo konstrukciju un inženiersistēmu energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā saskaņā ar normatīvajiem aktiem ēku energosertifikācijas jomā;
		2. par energosertifikāta aprēķinos izmantotajām ievaddatu vērtībām saskaņā ar saskaņā ar normatīvajiem aktiem ēku energosertifikācijas jomā;
	3. būvspeciālistu sagatavotu tehniskās apsekošanas atzinumu, kas izstrādāts saskaņā ar Ministru kabineta 2015. gada 30. jūnija noteikumiem Nr. 337 "Noteikumi par Latvijas būvnormatīvu LBN 405-15 "Būvju tehniskā apsekošana"";
	4. būvspeciālistu sagatavotu būvprojektu vai ēkas fasādes apliecinājuma karti un darba organizācijas projektu saskaņā ar II un III grupas ēku atjaunošanas vai vienkāršotās atjaunošanas nosacījumiem atbilstoši ēku būvnoteikumiem;
	5. apliecinājuma karti inženierbūvēm saskaņā ar atsevišķu inženierbūvju būvnoteikumiem (ja attiecināms);
	6. siltumenerģijas piegādātāja izziņu par daudzdzīvokļu dzīvojamās mājas siltumenerģijas patēriņu pārskatā par energosertifikāta aprēķinos izmantotajām ievaddatu vērtībām norādītajā periodā (ja attiecināms).
2. Sabiedrība “Altum” izvērtē šo noteikumu 26.punktā minētos dokumentus un:
	1. pārbauda plānotā primārās enerģijas ietaupījuma un primārās enerģijas patēriņa pēc energoefektivitātes paaugstināšanas pasākumu īstenošanas atbilstību šo noteikumu 22.punktā noteiktajam;
	2. pārbauda sākotnēji plānoto izmaksu atbilstību 1.2.1.1.i.investīcijas attiecināmajām izmaksām un šo noteikumu 23.punktā noteiktajam ekonomiskajam pamatojumam;
	3. aprēķina kapitāla atlaides iespējamo maksimālo apmēru;
	4. pieņem sākotnējo atzinumu par atbalsta rezervēšanu projekta īstenošanai kapitāla atlaides izmaksai.

1. Dzīvokļu īpašnieku pilnvarotā persona nodrošina, ka būvkomersants, autoruzraugs, būvuzraugs un citi piegādātāji atbilst spēkā esošajiem normatīvajiem aktiem par būvniecību, un pakalpojumu sniedzēju atlasē normatīvajos aktos noteiktajos gadījumos tiek piemēroti normatīvie akti par iepirkuma procedūru.
2. Dzīvokļu īpašnieki ar pilnvarotās personas starpniecību piesakās finansējuma saņemšanai kredītiestādē.
3. Kredītiestāde izsniedz kredītiestādes apliecinājumu dzīvokļu īpašnieku pilnvarotai personai 20 darbdienu laikā no dzīvokļu īpašnieku pilnvarotas personas iesniegtā pieteikuma kredītiestādes finansējuma saņemšanai. Ja kredītiestāde nesniedz kredītiestādes apliecinājumu 20 darbdienu laikā, uzskatāms, ka kredītiestāde ir apliecinājusi, ka dzīvokļu īpašnieki var pieteikties aizdevumam sabiedrībā “Altum”.
4. Sabiedrība “Altum” un kredītiestāde vienojas par sadarbības nosacījumiem, kas saistīti ar finansējuma un atbalsta piešķiršanu (tai skaitā sabiedrības “Altum” garantijas piešķiršanu kredītiestādes aizdevumam) un sadarbību (ar pilnvarotās personas starpniecību) ar dzīvokļu īpašniekiem, noslēdzot sadarbības līgumu.
5. Atbalstu var izmantot izmaksām, kas saistītas ar daudzdzīvokļu mājas energoefektivitātes uzlabošanu un pāreju uz atjaunojamo energoresursu tehnoloģiju izmantošanu:
	1. būvdarbu veikšana ēkas norobežojošajās konstrukcijās un koplietošanas telpās;
	2. daudzdzīvokļu dzīvojamās mājas inženiersistēmu atjaunošana, pārbūve vai izveide;
	3. mikroģenerācijas siltumenerģijas vai elektroenerģijas ražošanas tehnoloģisko iekārtu iegādei un uzstādīšanai, lai nodrošinātu siltumenerģijas vai elektroenerģijas ražošanu pašpatēriņam no atjaunojamiem energoresursiem un siltuma vai elektroenerģijas piegādi pašpatēriņam. Šī apakšpunkta izpratnē par pašpatēriņu uzskatām vismaz 80% no saražotās enerģijas izmantošana pašpatēriņam gada griezumā, attiecīgi gada griezumā pārdod var ne vairāk kā 20% no saražotās enerģijas pārpalikumiem;
	4. projekta autoruzraudzība un būvuzraudzība;
	5. projekta vadības izmaksas, nepārsniedzot 3% no projekta attiecināmajām izmaksām. Projekta vadības attiecināmās izmaksas pilnvarotajai personai ir darba samaksa pilnvarotās personas darbiniekiem vai pakalpojuma samaksa par projekta vadīšanu, pamatojoties uz darba līgumu vai rīkojumu par sadalījumu starp pamatdarbu un konkrētā projekta vadīšanu, vai uzņēmuma līgumu, vai pakalpojuma līgumu;
	6. citiem pasākumiem, ja tie ir nepieciešami daudzdzīvokļu mājas energoefektivitātes paaugstināšanai vienlaikus ar šo noteikumu 32.1.-32.4.apakšpunktā minētajiem pasākumiem.
6. Dzīvokļu īpašnieki, piesakoties sabiedrības “Altum” aizdevumam vai garantijai, piesakās arī kapitāla atlaidei:
	1. Līdz 2022.gada 31.decembrim kapitāla atlaide kopā ar šo noteikumu 35.punktā minēto tehnisko palīdzību nepārsniedz 49% no sabiedrības “Altum” vai kredītiestādes izmaksātā aizdevuma apmēra šo noteikumu 32.punktā minētajām attiecināmajām izmaksām.
	2. Dzīvokļu īpašniekiem, kas piesakās sabiedrībā “Altum” aizdevumam vai garantijai no 2023.gada 1.janvāra, kapitāla atlaide kopā ar šo noteikumu 35.punktā minēto tehnisko palīdzību nepārsniedz 49% no sabiedrības “Altum” vai kredītiestādes izmaksātā aizdevuma apmēra šo noteikumu 32.punktā minētajām attiecināmajām izmaksām. Kapitāla atlaide veidojas no šādām daļām:
		1. 37,5% bāzes kapitāla atlaide būvniecībai un autoruzraudzībai. Bāzes kapitāla atlaides saņemšanai obligāti jāveic mājas digitālā skenēšana;
		2. 7,5% papildus kapitāla atlaide, kuras saņemšanai jāizpilda abi zemāk minētie nosacījumi:
			1. pilnvarotā persona slēdz apvienoto būvniecības un projektēšanas līgumu, kura rezultātā tiek nodrošināta gan būvprojekta, gan būvdarbu atbilstība šo noteikumu 22.punkta nosacījumiem;
			2. gan sabiedrības “Altum” līgumā, kas noslēgts ar pilnvaroto personu par projekta īstenošanu, gan arī līgumā, ko pilnvarotā persona slēdz ar būvniecības darbu ģenerāluzņēmēju, ir noteikts pienākums būvniecības ģenerāluzņēmējam laicīgi veikt norēķinus ar apakšuzņēmējiem par laicīgi un kvalitatīvi veiktiem darbiem;
		3. papildus kapitāla atlaide būvuzraudzībai. Būvuzraudzība projektā tiek nodalīta atsevišķā pozīcijā un būvuzraudzībai ieplānotos līdzekļus nevar novirzīt citām izmaksām. Būvuzraudzības kapitāla atlaide nepārsniedz 70% no būvuzraudzības izmaksām un vienlaikus būvuzraudzības kapitāla atlaide nepārsniedz 40 000 EUR. Būvuzraudzības kapitāla atlaides noteikšanā tiek ņemts vērā, ka kopējā kapitāla atlaide nevar pārsniegt šo noteikumu 33.2.apakšpuktā noteikto.
7. Dzīvokļu īpašnieki var pieteikties papildus sabiedrības "Altum" aizdevumam, kuram nav pieejama kapitāla atlaide, lai finansētu šajā punktā noteiktās neattiecināmo izmaksu pozīcijas. Šo aizdevumu izmaksā no sabiedrības “Altum” līdzekļiem, kas nav saistīti ar Atveseļošanās fonda un Eiropas Reģionālās attīstības fonda finansējumu:
	1. pievienotās vērtības nodoklis;
	2. izmaksas, kas pēc “Altum” izvērtējuma nav nepieciešamas, lai īstenotu daudzdzīvokļu mājas energoefektivitātes uzlabošanu un pāreju uz atjaunojamo energoresursu tehnoloģiju izmantošanu, bet ir saistītas ar mājas būvniecības un labiekārtošanas darbiem;
	3. Izmaksas, kas nav saistītas ar ēkas energoefektivitātes pasākumiem un kuras nevar būt šo noteikumu 32.punktā minētās attiecināmās izmaksas:
		1. teritorijas labiekārtošana;
		2. kāpņu telpas remonts;
		3. kanalizācijas sistēmas nomaiņa;
		4. citas izmaksas, kas nav saistītas ar ēku energoefektivitātes pasākumiem.
8. Dzīvokļu īpašnieki var pieteikties tehniskai palīdzībai (granta formā) šo noteikumu 26.punktā noteiktās projekta tehniskās dokumentācijas sagatavošanai:
	1. Šīs izmaksas ir attiecināmas ne agrāk kā no 2020.gada 1.februāra;
	2. Tehniskās palīdzības saņemšanai dzīvokļu īpašnieki ar pilnvarotās personas starpniecību iesniedz pieteikumu tehniskās palīdzības saņemšanai atsevišķi no pieteikuma sabiedrības “Altum” aizdevuma vai garantijas saņemšanai;
	3. Tehniskā palīdzība sedz 49% no projekta tehniskās dokumentācijas sagatavošanas izmaksām, neskaitot pievienotās vērtības nodokli, un ne vairāk kā 10 000 euro.

1. Pilnvarotā persona projekta īstenošanas laikā nodrošina vizuālās identitātes prasības Eiropas Parlamenta un Padomes (ES) 2021/241 (2021. gada 12. februāris), ar ko izveido Atveseļošanas un noturības mehānismu noteiktajam, iekļaujot atsauci – “Atbalsta Eiropas Savienība – Jaunā Paaudze ES”, saskaņā ar prasībām, kas ietvertas “Eiropas Savienības fondu 2021.–2027. gada plānošanas perioda komunikācijas un dizaina vadlīnijas Eiropas Savienības fondu finansējuma saņēmējiem”, kā arī atbilstoši publicitātes prasībām, kas noteiktas līgumā ar sabiedrību “Altum”.
2. Dzīvokļu īpašniekiem ir pienākums:
	1. pilnvarot citu juridisku personu, ja sākotnēji pilnvarotā persona jebkādu iemeslu dēļ nevar turpināt vai neturpina pilnvarojumā noteiktās darbības, tostarp nepilda saistības, ko tā uzņēmusies, ciktāl tās attiecināmas uz dzīvokļu īpašnieku pilnvarojuma apjomu. Šajā gadījumā dzīvokļu īpašnieki vai to pārstāvis nekavējoties informē sabiedrību “Altum”;
	2. no līdzekļiem, kas nav saistīti ar Atveseļošanās fonda finansējumu, segt projekta sadārdzinājumu un izmaksas, kas nav attiecināmas finansēšanai no Atveseļošanās fonda, ja tās radušās dzīvokļu īpašnieku vainas dēļ;
	3. sniegt informāciju sabiedrībai “Altum” par projektā norādīto mērķu un rādītāju sasniegšanu arī gadījumā, ja šo noteikumu ietvaros netiek saņemta kapitāla atlaide.
3. Projektu īsteno un pilnvarotā persona visus dokumentus, kas apliecina projekta īstenošanas pabeigšanu un visu uzņemto saistību izpildi iesniedz sabiedrībā “Altum” ne vēlāk kā līdz 2026.gada 1.jūnijam.

**III. Kārtība un nosacījumi, lai pieteiktos sabiedrības “Altum” aizdevumam**

1. Lai saņemtu sabiedrības "Altum" aizdevumu, ja pilnvarotā persona ir saņēmusi šo noteikumu 30.punktā minēto kredītiestādes apliecinājumu, pilnvarotā persona iesniedz “Altum” atbalsta pieteikumu, kas satur šādus dokumentus un informāciju:
	1. aizpildītu atbalsta pieteikuma veidlapu, kas publicēta “Altum” tīmekļvietnē;
	2. saskaņā ar normatīvo aktu prasībām pieņemtu dzīvokļu īpašnieku lēmumu:
		1. par pilnvaroto personu, kas ir tiesīga iesniegt atbalsta pieteikumu projektam, kā arī veikt citas ar dzīvojamās mājas energoefektivitātes paaugstināšanu saistītās darbības, tajā skaitā atbalsta, tostarp aizdevuma, saņemšanu un norēķinu organizēšanu (ja dzīvokļu īpašnieki lēmuši, tad arī par maksājumiem pilnvarotai personai) un sadarbības nodrošināšanu ar energoefektivitātes pakalpojumu sniedzēju (ja attiecināms);
		2. par projekta – būvdarbu un ar būvdarbiem saistīto pakalpojumu – izmaksām atbilstoši piegādātāju piedāvājumiem;
		3. par daudzdzīvokļu dzīvojamās mājas atjaunošanu vai pārbūvi;
		4. par projekta vadītāju izmaksām;
		5. par aizdevuma nosacījumiem;
		6. par energoefektivitātes pakalpojuma sniedzēju un tā nosacījumiem projekta īstenošanas finansēšanai un tehniskās dokumentācijas izstrādes un piegādātāju atlases nodrošināšanai (ja attiecināms);
		7. par neatbilstoši veikto izdevumu segšanu, ja tādi radīsies projekta īstenošanas laikā;
	3. norādi uz šo noteikumu 26.punktā norādīto pieteikumu (pieteikuma datums un numurs);
	4. līguma projektu ar būvkomersantu vai būvkomersanta cenu piedāvājuma kopiju;
	5. šo noteikumu 30.punktā minēto kredītiestādes apliecinājumu, ka dzīvokļu īpašnieki var pieteikties aizdevumam sabiedrībā “Altum”;
	6. citu projekta izvērtēšanai būtisku informāciju, kas nepieciešama atbalsta pieteikuma novērtēšanai un ir norādīta kā nepieciešama sabiedrības “Altum” tīmekļvietnē;
	7. elektroniski – uzskaites veidlapu par citu saņemto de minimis atbalstu vai norāda de minimis atbalsta uzskaites sistēmā izveidotās un apstiprinātās pretendenta veidlapas identifikācijas numuru saskaņā ar normatīvajiem aktiem par de minimis atbalsta uzskaites un piešķiršanas kārtību un de minimis atbalsta uzskaites veidlapu paraugiem, ja projekta ietvaros tiek sniegts atbalsts, kas kvalificējams kā komercdarbības atbalsts.

1. Sabiedrība “Altum” sniedz aizdevumu atbilstoši šajos noteikumos minētajiem nosacījumiem un savai risku pārvaldības politikai.
2. Sabiedrība “Altum” aizdevumu piešķir, ja:
	1. daudzdzīvokļu dzīvojamās mājas parādsaistību apjoms par saņemtajiem pakalpojumiem (apsaimniekošanas, atkritumu apsaimniekošanas, siltumapgādes, ūdensapgādes un kanalizācijas pakalpojumi), kas saistīti ar dzīvokļa īpašuma lietošanu, ir mazāks par 10 % no šo pakalpojumu rēķinu summas pēdējā gada laikā;
	2. dzīvokļu īpašniekiem ir pamatotas aizdevuma atmaksāšanas iespējas, kuru izvērtē sabiedrība “Altum”, ņemot vērā drošas finanšu vadības principu.
3. Sabiedrības “Altum” aizdevuma projekta īstenošanai atmaksas termiņš ir līdz 20 gadiem. Maksimālais aizdevuma apmērs projekta īstenošanai ir līdz 5 000 000 EUR.
4. Sabiedrības “Altum” aizdevums no Atveseļošanās fonda var segt līdz 100% no šo noteikumu 32.punktā noteiktajām projekta izmaksām. Sabiedrības “Altum” aizdevums no citiem līdzekļiem var segt līdz 100% no šo noteikumu 34.punktā noteiktajām projekta izmaksām.

**IV. Garantiju izsniegšanas nosacījumi**

1. Sabiedrība “Altum” piešķir un nodrošina garantiju izsniegšanu dzīvokļu īpašniekiem kredītiestādes finansējuma piesaistīšanai projekta īstenošanai šīs 1.2.1.1.i.investīcijas ietvaros visiem projektiem, kuriem netiek piesaistīts sabiedrības “Altum” aizdevums. Garantijas attiecināmās izmaksas ir tikai tādas projekta izmaksas, kuras minētas šo noteikumu 32.punktā.
2. Kredītiestādes finansējums projekta īstenošanai var segt gan attiecināmas izmaksas, kuras minētas šo noteikumu 32.punktā, gan neattiecināmās izmaksas, kuras ir minētas šo noteikumu 34.punktā, un šāds pieteikums tiek izskatīts garantijas piešķiršanai.
3. Sabiedrība “Altum” garantijas piešķir kredītiestādei, ja:
	1. dzīvokļu īpašnieku izvēlētā kredītiestāde ir apliecinājusi, ka tās izsniegtā finansējuma atmaksas termiņš nav īsāks par 10 gadiem un uz vismaz 10 gadiem ir fiksēta finansējuma procentu likme vai finansējuma procentu likmes nemainīgā daļa, ja finansējuma procentu likme sastāv no nemainīgās un mainīgās (Libor, Euribor vai citas) daļas;
	2. daudzdzīvokļu dzīvojamās mājas parādsaistību apjoms par saņemtajiem pakalpojumiem (apsaimniekošanas, atkritumu apsaimniekošanas, siltumapgādes, ūdensapgādes un kanalizācijas pakalpojumi), kas saistīti ar dzīvokļa īpašuma lietošanu, ir mazāks par 10 % no šo pakalpojumu rēķinu summas pēdējā gada laikā;
	3. Kredītiestāde iesniedz apliecinājumu, ka tā bez sabiedrības "Altum" garantijas aizdevumu neizsniegs.
4. Lai pieteiktos garantijai, sabiedrībā “Altum” iesniedz garantijas pieteikumu un garantijas pieteikumam pievieno šo noteikumu 39.1., 39.2., 39.3., 39.4., 39.6., 39.7.apakšpunktā minētos dokumentus. Garantijas pieteikumu iesniedz dzīvokļu īpašnieki ar pilnvarotās personas un kredītiestādes starpniecību.
5. Piešķirot garantiju, sabiedrība “Altum” pārbauda dzīvokļu īpašnieku atbilstību de minimis saņemšanas nosacījumiem.
6. Garantiju var saņemt gan dzīvokļu īpašnieki, kas nav saimnieciskās darbības veicēji, gan arī dzīvokļu īpašnieki, kas ir saimnieciskās darbības veicēji, un kas ir:
	1. sīkie (mikro), mazie un vidējie saimnieciskās darbības veicēji – juridiskas personas, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. 651/2014), I pielikumā noteiktajai definīcijai;
	2. lielie saimnieciskās darbības veicēji – juridiskas personas, kas atbilst regulas Nr. 651/2014 2. panta 24. punktā noteiktajai definīcijai.

1. Garantijas gada prēmijas likme:
	1. pirmos 5 gadus ir 0,00%;
	2. atlikušo garantijas periodu – 0,65% no garantijas saistību atlikuma.
2. Garantija sedz 80 % no kredītiestādes aizdevuma apmēra projekta īstenošanai, no kura atņemta plānotā kapitāla atlaides summa. Sabiedrība “Altum”, piešķirot šo noteikumu 44.punktā minēto garantiju, samazina garantijas likmi proporcionāli šo noteikumu 32.punktā minēto izmaksu īpatsvaram no kopējā kredītiestādes projekta finansējuma.
3. Garantētā summa vienas ēkas energoefektivitātes paaugstināšanas pasākumiem nepārsniedz 3 000 000 euro.
4. Garantijas termiņš nepārsniedz 10 gadus.
5. Sabiedrība “Altum” var izsniegt jaunu garantiju, nepārsniedzot šo noteikumu 53.punktā minēto termiņu, ja dzīvokļu īpašnieki ar pilnvarotās personas un kredītiestādes starpniecību iesniedz sabiedrībā “Altum” jaunu garantijas pieteikumu.
6. Sabiedrība “Altum” un kredītiestādes papildus noslēdz civiltiesiskus līgumus, lai vienotos par garantiju izsniegšanas kārtību, kompensāciju izmaksu un zaudējumu samazināšanas pasākumiem.
7. Ja sabiedrība “Altum” saņem jaunu šo noteikumu 54.punktā minētās garantijas pieteikumu, tad dzīvokļa īpašniekam ir piemērojami šo noteikumu IV.nodaļas nosacījumi, izņemot šo noteikumu 50.1.apakšpunkta nosacījumu, un garantiju sabiedrība “Altum” sniedz kā jaunu de minimis atbalstu, no jauna izvērtējot un pārbaudot de minimis atbalsta nosacījumus.
8. Ja bruto subsīdijas ekvivalents tiek aprēķināts saskaņā ar Komisijas 2013. gada 18. decembra Regulas (ES) Nr. 1407/2013 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – regula Nr. 1407/2013), 4. panta 6. punkta "b" apakšpunktu, garantijas summa nepārsniedz:
	1. 1 500 000 euro (vai 750 000 euro, ja saimnieciskās darbības veicējs darbojas kravu autopārvadājumu nozarē) un garantijas termiņš nepārsniedz piecus gadus;
	2. 750 000 euro (vai 375 000 euro, ja saimnieciskās darbības veicējs darbojas kravu autopārvadājumu nozarē) un garantijas termiņš nepārsniedz 10 gadus.
9. Šo noteikumu 49.2.apakšpunktā minētajiem garantijas saņēmējiem piemēro šo noteikumu 57.punktu.
10. Šo noteikumu 49.2.apakšpunktā minētie garantijas saņēmēji garantiju var saņemt, ja garantijas kredīta kvalitāte nav mazāka par šo noteikumu 1. pielikumā minēto kredīta kvalitātes klasi "Maksātspēju varētu mazināt nelabvēlīgi apstākļi".

**V. Energoefektivitātes pakalpojuma (ESKO) sniegšanas nosacījumi**

1. Dzīvokļu īpašnieki projekta īstenošanai var izmantot ESKO pakalpojumu. Dzīvokļu īpašnieki projekta īstenošanai atlasa ESKO kā pakalpojuma sniedzēju, nodrošinot, ka normatīvajos aktos noteiktajos gadījumos tiek piemēroti normatīvie akti par iepirkuma procedūru.
2. ESKO nodrošina dzīvokļu īpašniekiem šādus pakalpojumus šo noteikumus ietvaros:
	1. kredītiestādes vai sabiedrības “Altum” aizdevuma piesaistīšanu projekta īstenošanai;
	2. projekta tehniskās dokumentācijas izstrādi;
	3. piegādātāju (piemēram, būvkomersantu, autoruzraugu, būvuzraugu) atlasi saskaņā ar šo noteikumu 28.punktu;
	4. līgumu noslēgšanu ar šo noteikumu 61.3.apakšpunktā minētajiem piegādātājiem.

1. ESKO ievēro šādus nosacījumus:
	1. projekta īstenošanas laikā energoefektivitātes pakalpojumu sniedzējs sagatavo nepieciešamos dokumentus, lai nodrošinātu atbalsta saņemšanu “Altum”;
	2. energoefektivitātes pakalpojuma izmaksas sedz no tās energoefektivitātes uzlabojuma vai enerģijas ietaupījuma finanšu vērtības daļas, kas radusies, sniedzot energoefektivitātes pakalpojumu;
	3. ESKO uzņemas projekta finansiālos, tehniskos un komerciālos riskus;
	4. ESKO sedz projekta sadārdzinājumu un neatbilstoši veiktos izdevumus;
	5. projekta ietvaros saņemto kapitāla atlaidi un aprēķināto de minimis atbalstu nodod tālāk projekta gala labuma guvējiem – dzīvokļu īpašniekiem –, samazinot pakalpojumu izmaksas atbalsta, tai skaitā kapitāla atlaides, apmērā, un par de minimis atbalsta gala saņēmēju uzskatāms dzīvokļa īpašnieks.
2. ESKO slēdz trīspusēju līgumu ar sabiedrību “Altum” un dzīvokļu īpašniekiem. Līgumā tai skaitā tiek noteikta šo noteikumu 62.5.apakšpunktā noteikto prasību izpildes kārtība.
3. Dzīvokļu īpašnieku pilnvarotā persona līgumu ar ESKO slēdz uz laiku, kas nepārsniedz 25 gadus.

**VI. Nosacījumi kapitāla atlaides izmaksāšanai**

1. Sabiedrība "Altum" lēmumu par kapitāla atlaides izmaksāšanu pieņem, ņemot vērā kapitāla atlaides apjomu, kas jau ir noteikts valsts atbalsta piešķiršanas brīdī, un pamatojoties uz šādiem nosacījumiem:
	1. ēkas energoefektivitātes paaugstināšanas pasākumi ir pabeigti, ēka ir nodota ekspluatācijā un pilnvarotā persona ir iesniegusi sabiedrībā “Altum” ēkas energosertifikātu, kas apliecina šo noteikumu 22.punktā minēto nosacījumu izpildi. Ēkas energosertifikāts tiek precizēts pēc projekta pabeigšanas saskaņā ar normatīvajiem aktiem ēku energosertifikācijas jomā;
	2. ir veikts neatkarīgs energoaudits, kas apliecina šo noteikumu 22.punktā minēto nosacījumu izpildi (ja attiecināms);
	3. sabiedrībā "Altum" ir iesniegti nepieciešamie pamatojošie dokumenti.

1. Ja dzīvokļu īpašnieku pilnvarotā persona projekta īstenošanai piesaista kredītiestādes finansējumu un sabiedrības “Altum” garantiju, sabiedrība “Altum” kapitāla atlaidi ieskaita projekta īstenošanai kredītiestādē atvērtā kontā kā aizdevuma pirmstermiņa atmaksu saskaņā ar sadarbības līgumu, kas noslēgts starp sabiedrību “Altum” un kredītiestādi.
2. Ja dzīvokļu īpašnieku pilnvarotā persona projekta īstenošanai piesaista sabiedrības “Altum” aizdevumu, sabiedrība "Altum" daļu no izmaksātā aizdevuma projekta īstenošanai attiecina kā kapitāla atlaidi un atbalsta saņēmējam nav jāatmaksā aizdevuma pamatsumma kapitāla atlaides apmērā.

**VII. Valsts atbalsta nosacījumi**

1. Ja energoefektivitātes paaugstināšanas pasākumus veic īpašumā, kurā kāds no dzīvokļu īpašniekiem ir saimnieciskās darbības veicējs un konkrētais dzīvokļa īpašums tiek izmantots saimnieciskajā darbībā, un ja dzīvokļa īpašnieks pretendē uz atbalstu, kas kvalificējams kā komercdarbības atbalsts, tad atbalstu projekta ietvaros sniedz saskaņā ar regulu Nr.1407/2013 un normatīvajiem aktiem par de minimis atbalsta uzskaites un piešķiršanas kārtību.
2. Par saimniecisko darbību nav uzskatāma daudzdzīvokļu dzīvojamā mājā esošo:
	1. neprivatizēto pašvaldībām piederošo dzīvokļu izīrēšana, biedrību un nodibinājumu īpašumā esošu dzīvokļu izīrēšana, īres tiesisko attiecību uzsākšana vai dzīvokļu uzturēšana, lai tos izīrētu atbilstoši vienam no šādiem likumiem:
		1. "Par palīdzību dzīvokļa jautājumu risināšanā", izņemot šā likuma III1 nodaļai “Dzīvojamo telpu izīrēšana kvalificētiem speciālistiem”, kura kvalificējās kā pašvaldības saimnieciskā darbība un attiecīgi ir jāvērtē atbilstoši komercdarbības atbalsta kontroles normām un jāpiemēro attiecīgais komercdarbības atbalsta regulējums;
		2. "Par sociālajiem dzīvokļiem un sociālajām dzīvojamām mājām";
		3. "Par valsts un pašvaldību dzīvojamo māju privatizāciju";
	2. nedzīvojamo platību iznomāšana vai nodošana lietošanā pašvaldības vai valsts deleģēto pārvaldes uzdevumu veikšanai saskaņā ar normatīvajiem aktiem, kas regulē publiskas personas finanšu līdzekļu un mantas likumīgu izmantošanu;
	3. nedzīvojamo platību izmantošana pašvaldības vai valsts funkciju nodrošināšanai, tai skaitā, ja funkciju nodrošināšanas ietvaros tiek sniegti maksas pakalpojumi, vai sabiedriskā labuma organizāciju lietošanai, ja tās netiek izmantotas saimnieciskās darbības veikšanai;
	4. dzīvokļu izmantošana galvenokārt nesaimniecisku darbību veikšanai un ne vairāk kā 20% apmērā saimnieciskai darbībai, kura ir papildinoša darbībām saskaņā ar Komisijas paziņojuma par Līguma par Eiropas Savienības darbību 107. panta 1. punktā minēto valsts atbalsta jēdzienu (2016/C 262/01) 207.punkta nosacījumiem.
3. Par atbalsta piešķiršanas dienu uzskatāma diena, kad sabiedrība “Altum” pieņem lēmumu par aizdevuma vai garantijas piešķiršanu, un lēmumu par tehniskās palīdzības piešķiršanu.
4. Piesakoties atbalstam, īpašniekam, kas atbilst šo noteikumu 68.punktam, ir tiesības norādīt, ka proporcionāli viņa īpašuma vai kopīpašuma daļai energoefektivitātes paaugstināšanas pasākuma izmaksas ir uzskatāmas par neattiecināmām un tiek segtas no citiem privātiem līdzekļiem bez valsts atbalsta, proporcionāli samazinot sabiedrības “Altum” atbalsta daļu.
5. Ja pieņemts lēmums par atbalsta piešķiršanu, sabiedrība “Altum” ar Valsts ieņēmumu dienesta Elektroniskās deklarēšanas sistēmas starpniecību, kurā šo noteikumu 68.punktā minēto dzīvokļu īpašnieki pieteicās de minimis atbalstam, sniedz šo noteikumu 68.punktā minēto dzīvokļu īpašniekiem informāciju par atbalstam atbilstošo de minimis atbalstu (ja attiecināms). De minimis atbalsta uzskaiti veic saskaņā ar normatīvajiem aktiem par de minimis atbalsta uzskaites un piešķiršanas kārtību un de minimis atbalsta uzskaites veidlapu.
6. Sabiedrības “Altum” atbalsta daļas – kapitāla atlaides un aizdevuma vai garantijas – izsniegšanā saimnieciskās darbības veicējiem šo noteikumu 68.punktā minētajā gadījumā ievēro šādus nosacījumus:
	1. Sabiedrība “Altum” atbalstu sniedz kā de minimis atbalstu saskaņā ar regulu Nr. 1407/2013;
	2. atbalstu nepiešķir grūtībās nonākušam saimnieciskās darbības veicējam, kuram ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, uzsākta bankrota procedūra, piemērota sanācija vai mierizlīgums, kura saimnieciskā darbība ir izbeigta vai kurš atbilst normatīvajos aktos maksātnespējas jomā noteiktajiem kritērijiem, lai tam pēc kreditoru pieprasījuma ierosinātu maksātnespējas procedūru. Lielajam saimnieciskās darbības veicējam jābūt situācijā, kas pielīdzināma vismaz B- kredītreitingam;
	3. aizdevumu subsīdijas ekvivalents saimnieciskās darbības veicējiem ir aprēķināms kā starpība starp procentu maksājuma summu, kura būtu jāmaksā, piemērojot atsauces likmi, kas aprēķināma saskaņā ar Eiropas Komisijas Latvijai apstiprināto atsauces likmi, ko nosaka atbilstoši Komisijas paziņojumam par atsauces likmes un diskonta likmes noteikšanas metodes pārskatīšanu (Eiropas Savienības Oficiālais Vēstnesis, 2008. gada 19. janvāris, Nr. C 014) un saimnieciskās darbības veicēja faktiski samaksāto procentu maksājumu summu;
	4. garantiju subsīdijas ekvivalentu šo noteikumu 49.1.apakšpunktā minētajiem saimnieciskās darbības veicējiem aprēķina kā starpību starp atbilstošās kredīta kvalitātes klases gada drošās zonas prēmijas likmi (1. pielikums) un piemēroto gada prēmijas likmi naudas izteiksmē, bet šo noteikumu 49.2.apakšpunktā noteiktajiem saimnieciskās darbības veicējiem, piemērojot regulas Nr. 1407/2013 4. panta 6. punkta "b" apakšpunktu. Ja garantijas ilgums pārsniedz gadu, starpība starp likmēm tiek diskontēta, izmantojot atsauces likmi;
	5. kapitāla atlaides subsīdijas ekvivalents saimnieciskās darbības veicējiem atbilst saņemtās kapitāla atlaides apjomam;
	6. sabiedrība “Altum” nodrošina dokumentācijas uzglabāšanu, ievērojot regulas Nr. 1407/2013 6. panta 4. punktā minētos nosacījumus, un nodrošina informācijas pieejamību vismaz 10 gadus no dienas, kad šo noteikumu ietvaros ir piešķirts pēdējais atbalsts.
7. Saimnieciskās darbības veicējs, kas ir saņēmis sabiedrības “Altum” atbalstu:
	1. uzglabā dokumentāciju, ievērojot regulas Nr. 1407/2013 6.panta 4.punktā minētos nosacījumus, un nodrošina informācijas pieejamību vismaz desmit gadus no atbalsta piešķiršanas dienas;
	2. šo noteikumu ietvaros saņemto de minimis atbalstu var apvienot ar citu de minimis atbalstu par vienām un tām pašām attiecināmajām izmaksām, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100%;
	3. ievērojot regulas Nr. 1407/2013 5.panta 1.un 2.punkta nosacījumus, šo noteikumu ietvaros piešķirto de minimis atbalstu drīkst kumulēt ar citu de minimis atbalstu līdz regulas Nr. 1407/2013 3.panta 2.punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā. Šādā gadījumā saimnieciskās darbības veicējs iesniedz visu informāciju par plānoto un piešķirto atbalstu par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu, kā arī plānoto un (vai) piešķirto atbalsta summu.
8. Atbalsts netiek piešķirts regulas Nr. 1407/2013 1.panta 1.punktā noteiktajās nozarēs.
9. Ja saimnieciskās darbības veicējs darbojas šo noteikumu 75.punktā minētajās nozarēs, atbalstu drīkst piešķirt tikai tad, ja tiek skaidri nodalītas atbalstāmās darbības un finanšu plūsmas, nodrošinot, ka darbības šo noteikumu 75.punktā minētajās nozarēs negūst labumu no piešķirtā atbalsta.
10. Vienam de minimis atbalsta saņēmējam viena vienota uzņēmuma līmenī de minimis atbalsta apmērs kopā ar attiecīgajā fiskālajā gadā un iepriekšējos divos fiskālajos gados piešķirto de minimis atbalstu nepārsniedz Komisijas regulas Nr. 1407/2013 3.panta 2.punktā noteikto maksimālo de minimis atbalsta apmēru.
11. Viens vienots uzņēmums šo noteikumu izpratnē ir uzņēmums, kas atbilst regulas Nr.1407/2013 2.panta 2.punktā noteiktajai viena vienota uzņēmuma definīcijai.
12. Lēmumi par atbalsta piešķiršanu saskaņā ar regulu Nr.1407/2013 netiek pieņemti pēc tam, kad minētā regula ir zaudējusi spēku.
13. Ja ir pārkāptas Komisijas regulas Nr. 1407/2013 prasības, šo noteikumu 68.punktā minētajam dzīvokļa īpašniekam (atbalsta saņēmējam) ir pienākums atmaksāt sabiedrībai “Altum” visu projekta ietvaros saņemto valsts atbalstu kopā ar procentiem, saskaņā ar Komercdarbības atbalsta kontroles likuma IV un V nodaļu.
14. Atbalstu šo noteikumu ietvaros nevar apvienot ar atbalstu, kuru atbilstoši Eiropas Komisijas pieņemtajam lēmumam sabiedrība “Altum” sniedz saskaņā ar normatīvajiem aktiem par apgrozāmo līdzekļu aizdevumiem saimnieciskās darbības veicējiem, kuru darbību ietekmējusi Covid-19 izplatība, un par garantijām saimnieciskās darbības veicējiem, kuru darbību ietekmējusi Covid-19 izplatība.

Ministru prezidents A. K. Kariņš

Ekonomikas ministrs J.Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretārs E. Valantis